Document ID: 32014D0833

A BIZOTTSÁG VÉGREHAJTÁSI HATÁROZATA
(2014. november 25.)
a H5N8 altípusba tartozó, magas patogenitású madárinfluenza közelmúltbeli hollandiai kitöréseivel kapcsolatos egyes védintézkedésekről
(az értesítés a C(2014) 9126. dokumentummal történt)
(Csak a holland nyelvű szöveg hiteles)
(EGT-vonatkozású szöveg)
(2014/833/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
mivel:
(1)
A madárinfluenza a madarak, többek között a baromfi fertőző vírusos betegsége. A házi baromfi madárinfluenza-vírussal való megfertőződése következtében a betegség két, virulenciát tekintve eltérő fajtája alakulhat ki. Az alacsony patogenitású típus általában csak enyhe tüneteket okoz, míg a magas patogenitású madárinfluenza a legtöbb baromfifaj esetében igen magas mortalitással jár. E betegség súlyosan érintheti a baromfitenyésztés nyereségességét.
(2)
A madárinfluenza főleg madarak esetében fordul elő, de bizonyos körülmények között a fertőzés megjelenhet embereknél is, bár ennek általában nagyon csekély a kockázata.
(3)
A madárinfluenza kitörésekor fennáll az a veszély, hogy a kórokozó más - baromfitartó vagy egyéb, fogságban élő madarakat tartó - gazdaságokra is átterjed. Ily módon az élő madarak vagy az azokból előállított termékek kereskedelme útján a betegség átterjedhet az egyik tagállamról a másikra vagy harmadik országokra.
(4)
A 2005/94/EK tanácsi irányelv (3) megállapít bizonyos, a madárinfluenza megfigyelésével és korai észlelésével kapcsolatos megelőző intézkedéseket, valamint a baromfi vagy más, fogságban élő madarak körében előforduló madárinfluenza-járvány kitörése esetén alkalmazandó járványvédelmi minimumintézkedéseket. Az említett irányelv magas patogenitású madárinfluenza kitörése esetére védő- és megfigyelési körzetek létesítését írja elő.
(5)
Azt követően, hogy Hollandia 2014. november 16-án értesítette a Bizottságot arról, hogy egy, Utrecht tartományban, Hekendorp településen található tojótyúktelepen a H5N8 altípusba tartozó, magas patogenitású madárinfluenza kitörését észlelték, a Bizottság elfogadta a 2014/808/EU végrehajtási határozatot (4). A helyzet értékelése, valamint a megerősített járvány továbbterjedése kockázatának minimálisra csökkentése érdekében a holland hatóságok elővigyázatossági intézkedésként egy átmeneti időszakra a szóban forgó tagállam egész területén betiltották az élő baromfi és egyes baromfitermékek szállítását.
(6)
A 2014/808/EU végrehajtási határozat úgy rendelkezik, hogy a Hollandia által a 2005/94/EK irányelvnek megfelelően kialakított védő- és megfigyelési körzeteknek legalább a szóban forgó végrehajtási határozat mellékletében felsorolt védő- és megfigyelési körzeteket magukban kell foglalniuk. A 2014/808/EU végrehajtási határozat 2014. december 22-ig alkalmazandó.
(7)
Az influenzának a hollandiai Hekendorpban történt kitörését követően hozott ideiglenes védintézkedéseket a Növények, Állatok, Élelmiszerek és Takarmányok Állandó Bizottsága 2014. november 20-án felülvizsgálta.
(8)
2014. november 21-én Hollandiában a betegség két további kitörését erősítették meg: az egyik egy tojótyúktelepet érint Dél-Holland tartomány Ter Aar településén, a másik pedig egy tenyészbaromfi-tartó gazdaságot az Overijssel tartományban található Kamperveenben. Ezt követően haladéktalanul sor került a 2005/94/EK irányelvben előírt intézkedések végrehajtására, így többek között védő- és megfigyelési körzetek létrehozására. Emellett Hollandia úgy döntött, hogy átmeneti időszakra újbóli tilalmat rendel el az élő baromfinak és egyes baromfitermékeknek a tagállam egész területén történő szállítása tekintetében.
(9)
A Ter Aarban és Kamperveenben tapasztalt két kitöréssel összefüggésben létrehozott, a 2005/94/EK irányelvben előírt intézkedéseket végrehajtó védő- és megfigyelési körzetek figyelembevétele érdekében frissíteni kell a védő- és megfigyelési körzeteknek a 2014/808/EU végrehajtási határozat mellékletben szereplő jegyzékét.
(10)
Az Unión belüli kereskedelem szükségtelen megzavarását megelőzendő, valamint a harmadik országok által felállított, indokolatlan kereskedelmi akadályok elkerülése érdekében a szóban forgó tagállammal együttműködésben, uniós szinten meg kell határozni a Hollandiában létrehozott védő- és megfigyelési körzeteket, valamint a körzetek fennállásának időtartamát.
(11)
Az egyértelműség érdekében a 2014/808/EU végrehajtási határozatot hatályon kívül kell helyezni, és helyébe e határozatnak kell lépnie.
(12)
Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
Hollandia gondoskodik arról, hogy a 2005/94/EK irányelv 16. cikke (1) bekezdésének megfelelően kialakított védő- és megfigyelési körzetek legalább az e határozat mellékletének A. és B. részében felsorolt védő- és megfigyelési körzeteket magukban foglalják.
2. cikk
A 2014/808/EU végrehajtási határozat hatályát veszti.
3. cikk
E határozat címzettje a Holland Királyság.
Kelt Brüsszelben, 2014. november 25-én.

Labels: 18
6